Christoffer Aagaard Melson (V), 2024-05-28:
Udviklingen rummer enorme muligheder, og i dag kan vi ordne alt fra flytning til besøg hos lægen hjemmefra og frigøre timer i en travl hverdag.
Kunstig intelligens kan sågar sikre, at der ikke overses et brud på hoften, hvis vi falder.
Og endelig rummer digitaliseringen store muligheder i forhold til f.eks. den grønne omstilling.
Det er dog ikke kun rosenrødt, for digitaliseringen rummer også risici og nye dilemmaer.
Den giver nye sårbarheder, som kriminelle og fjendtlige magter kan udnytte, og vores børn og unge kan fare vild i det digitale univers.
Hvis vi skal gribe mulighederne, kræver det, at vi tør at være ambitiøse i forhold til digitaliseringen af både den offentlige og private sektor, og at vi sikrer, at befolkningen har de rigtige kompetencer.
Vi skal dog samtidig begrænse risikoen ved at implementere den nødvendige regulering, uden at den stopper udviklingen, og så skal vi sikre, at sikkerheden omkring løsningerne modsvarer den kritiske betydning, de efterhånden har fået for vores samfund.
Redegørelsen, vi diskuterer i dag, viser heldigvis, at Danmark generelt er godt med, når det gælder den digitale udvikling, selv om der selvfølgelig altid er områder, hvor vi gerne gøre det endnu bedre.
Det er ikke sket af sig selv, at vi er kommet dertil, hvor vi er.
Det er sket over rigtig mange år, og i 20 år har vi haft den her redegørelsesdebat, og det har krævet politiske ambitioner og fokus hos både virksomheder og i den offentlige sektor for at nå dertil, hvor vi er nået.
I Venstre mener vi, at vi fortsat skal være blandt de lande i verden, der er længst fremme, og hvor befolkningen har de bedste digitale kompetencer.
Det kræver fortsatte ambitioner og investeringer og fokus, og derfor er jeg også rigtig glad for, at der med dannelsen af den nye regering er blevet sat mere fokus på det digitale område igen.
Det er sket, bl.a. ved at der for første gang er blevet udnævnt en digitaliseringsminister, og der er heldigvis også kommet meget mere fokus på området her i Folketinget, efter der er oprettet et Digitaliseringsministerium, så tusind tak til alle jer, der sidder her i dag og er en del af den udvikling.
Der er som nævnt områder, hvor vi kan gøre det bedre, selv om vi ligger godt, og det er bl.a. i forhold til de digitale kompetencer.
Derfor er jeg også rigtig glad for, at det er lykkedes at få en Venstresag igennem, som vi har kæmpet for en del år.
Der sker i første omgang det, håber jeg, at fagligheden inkorporeres i en række fag allerede fra de mindste klasser og bliver valgfag i de største klasser.
Det er et rigtig godt skridt, og det er også en måde at sikre, at vi kan nå at få uddannet de nødvendige lærerkræfter, i takt med at det her skal fylde mere i folkeskolen.
En større forståelse af den digitale verden, de navigerer i, vil i vores øjne også være et vigtigt bidrag i forhold til de unges trivsel, og det vil også være et bidrag, der kan noget andet end den regulering, vi også diskuterer rigtig meget her i Folketingssalen, og som også er enormt vigtig, men som ikke kan alt.
Det handler også om, at de unge får en bedre forståelse for den verden, som de bruger så meget tid i.
Vi mener også, det er rigtig vigtigt, at vi får sat fokus på, hvordan vi sikrer flere it-specialister.
Det fremgår også af redegørelsen, at vi har en udfordring i Danmark der.
Der er en lang række parametre, der skal til, før det kan lykkes, men det skal lykkes, både for vores produktivitets og væksts skyld, men også for vores sikkerheds skyld, i forbindelse med at det digitale fylder mere og mere.
Innovative virksomheder havde i 2012 rekrutteret eller forsøgt at rekruttere it-specialister.
I 2022 var det op imod hver femte
virksomhed
Vi skal have flere internationale specialister.
Der har vi allerede gjort noget ved at gøre det lettere for international arbejdskraft at komme til Danmark.
Vi har også i digitaliseringsstrategien sat fokus på en række indsatser, der skal sikre flere it-specialister ved at styrke efter- og videreuddannelsesområdet på it-området.
Men der er også store dele af Danmark, hvor man simpelt hen ikke har nogen it-uddannelser, og derfor er jeg rigtig glad for, at Folketinget har sagt ja til Syddansk Universitets ønske om at prøve at oprette it-universitetsuddannelser i Vejle, hvor jeg selv kommer fra, og jeg glæder mig til at se, hvilken succes de får med det.
For det handler om at finde de studerende, der er, hvis det her skal lykkes, og jeg tror på, at de har ret i, at der er et potentiale nogle andre steder end der, hvor vi historisk har haft it-uddannelser, fordi de er koncentreret rigtig, rigtig meget omkring de største byer i dag.
Så der er flere veje, vi skal gå, hvis det her skal lykkes.